Dithuto Mabapi le go Amogela Baeng le Thapelo | Bophelo bja Jesu
JESU O ETELA MARETA LE MARIA
GO PHEGELELA THAPELONG GO BOHLOKWA
Moeding wa ka bohlabela wa Thaba ya Mehlware, mo e ka bago monabo wa dikhilomithara tše tharo go tšwa Jerusalema, go na le motse wa Bethania. (Johane 11:18) Jesu o ya moo gomme o tsena ntlong yeo go nago le bana ba motho ba babedi e lego Mareta le Maria. Bona le kgaetšedi ya bona e lego Latsaro, ke bagwera ba Jesu gomme ba mo amogela ka borutho.
Ba tšea go etelwa ke Mesia e le tokelo. Mareta o ikemišeditše go hlokomela Jesu gabotse, ka gona o thoma go apea dijo tše dintši kudu. Ge Mareta a le gare a šoma, ngwanabo e lego Maria, o dula dinaong tša Jesu gomme a mo theetša. Ge nako e dutše e eya, Mareta o re go Jesu: “Morena, na ga o na taba ge ngwanešo a ntlogetše ke dira dilo ke nnoši? Ka gona, mmotše gore a nthuše.”—Luka 10:40.
Go e na le go sola Maria, Jesu o kgala Mareta ka baka la go tshwenyega kudu ka dilo tša nama, o re: “Mareta, Mareta, o belaela le go tshwenyega ka dilo tše dintši. Lega go le bjalo, go nyakega dilo tše sego kae goba selo setee feela. Maria yena o kgethile kabelo e botse gomme a ka se ke a e amogwa.” (Luka 10:41, 42) Ee, Jesu o bolela gore ga go nyakege gore go fetšwe nako e ntši go apewa dijo tše di fapafapanego. Dijo tše bonolo di lokile.
Maikemišetšo a Mareta ke a mabotse. O nyaka go ba yo a amogelago baeng. Eupša go tshwenyega kudu ga gagwe ka dijo go bolela gore o lahlegelwa ke thuto e bohlokwa e tšwago go Morwa wa Modimo! Jesu o gatelela gore Maria o dirile kgetho e bohlale, yeo e tlago go dula e mo hola gotee le thuto yeo ka moka ga rena re swanetšego go e gopola.
Lebakeng le lengwe, Jesu o nea thuto e fapanego eupša yeo le yona e lego bohlokwa. Morutiwa yo mongwe o a mmotšiša o re: “Morena, re rute go rapela go etša ge Johane le yena a ile a ruta barutiwa ba gagwe.” (Luka 11:1) Jesu o be a šetše a ile a ba ruta mo e ka bago ngwaga le seripa pejana Thutong ya gagwe ya Thabeng. (Mateo 6:9-13) Lega go le bjalo, morutiwa yo a ka ba a be a se gona nakong yeo, ka gona Jesu o boeletša dintlha tša motheo. Ke moka o bolela ka seswantšho go gatelela go nyakega ga go phegelela thapelong.
O re: “A re re yo mongwe wa lena o na le mogwera gomme a ya go yena bošegogare, a re go yena: ‘Mogweraka, nkadime dinkgwa tše tharo, gobane mogweraka yo mongwe o sa tšwa go fihla go nna a le leetong gomme ga ke na seo nka mo neago sona.’ Eupša yoo a araba a le ka gare a re: ‘Lesa go ntshwenya. Mojako o šetše o notletšwe gomme bana ba ka ba na le nna malaong; nka se ke ka tsoga ka go nea selo.’ Ke a le botša ke re: Gaešita le ge a ka se ke a tsoga a mo nea se sengwe gobane e le mogwera wa gagwe, ruri ka baka la go phegelela ga gagwe ka sebete o tla tsoga a mo nea dilo le ge e le dife tšeo a di nyakago.”—Luka 11:5-8.
Jesu ga a bolele gore Jehofa ga a nyake go arabela dikgopelo tša rena, go swana le mogwera yo. Go e na le moo, o bontšha gore ge e ba mogwera yo a sa nyakego a kgona go arabela dikgopelong tša motho yo a phegelelago, ga go pelaelo gore Tatago rena yo lerato wa legodimong o tla arabela dikgopelong tša kgonthe tša bahlanka ba gagwe ba botegago! Jesu o tšwela pele ka gore: “Ke re go lena: Tšwelang pele le kgopela gomme le tla newa; tšwelang pele le tsoma gomme le tla hwetša; tšwelang pele le kokota gomme le tla bulelwa. Gobane yo mongwe le yo mongwe yo a kgopelago o a amogela, gomme yo mongwe le yo mongwe yo a tsomago o a hwetša, le yo mongwe le yo mongwe yo a kokotago o tla bulelwa.”—Luka 11:9, 10.
Ke moka Jesu o gatelela ntlha ya gagwe ka go bapiša ka botate bao e lego batho, o re: “Ke tate ofe mo gare ga lena yo e ka rego ge morwa wa gagwe a kgopela hlapi, yena a mo nea noga go e na le hlapi? Goba ge e ba a bile a kgopela lee, a ka mo neago phepheng? Ka gona, ge e ba lena gaešita le ge le le kgopo le tseba go nea bana ba lena dimpho tše dibotse, gona Tate yo a lego legodimong o tla nea gakaakang moya o mokgethwa go bao ba mo kgopelago!” (Luka 11:11-13) A kgothatšo e botse gakaakaang ya gore Tatago rena o ikemišeditše go re kwa le go arabela dinyakweng tša rena!
Mareta le Maria ba fapana bjang dilong tšeo ba di phegelelago, gomme re ka ithuta thuto efe go se?
Ke ka baka la’ng Jesu a boeletša dithuto tša gagwe mabapi le thapelo?
Jesu o bontšha bjang go nyakega ga go phegelela thapelong?
Ithute lebaka leo mathata a gago a sa palelego Modimo.